S-529/2016

Mál þetta, sem dómtekið var 5. þessa mánaðar, var höfðað með ákæru útgefinni af lögreglustjóranum á Suðurnesjum 12. síðasta mánaðar, á hendur M-x-x G-x-x, kt. 000000-0000, Sólvallagötu 32 í Reykjanesbæ, „fyrir fíkniefnalagabrot, með því að hafa laugardaginn 16. janúar 2016, að Sólvallagötu 32, Keflavík, haft í vörslum sínum 7 stk. kannabisplöntur, 2.409,99 g af kannabislaufum, 1.911,74 g af kannabisplöntum og 1,505,25 af kannabisstönglum og hafa um skeið fram til þess dags ræktað greindar plöntur“ og að hafa þannig brotið gegn 2., sbr. 4., sbr. 4. gr. a., sbr. 5. og 6. gr. laga nr. 65/1974, sbr. lög nr. 60/1980, sbr. lög nr. 13/1985 og lög nr. 10/1997 og lög nr. 68/2001 og 2. gr., sbr. 1. mgr. 14. gr. reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

Í ákæru er þess krafist að ákærði verði dæmdur til refsingar og til greiðslu alls sakarkostnaðar. Þá er þess krafist að gerðar verði upptækar, framangreindar sjö kannabisplöntur, 2.409,99 g af kannabislaufum, 1.911,74 g af kannabisplöntum og 1,505,25 af kannabisstönglum samkvæmt heimild í 6. mgr. 5. gr. laga nr. 65/1974, sbr. lög nr. 10/1997 og 68/2001, sbr. 2. mgr. 14. gr. reglugerð nr. 233/2001.

Um málsatvik er skírskotað til ákæru.

Ákærði hefur fyrir dómi skýlaust játað að hafa framið það brot sem honum er gefið að sök og var farið með mál þetta samkvæmt 164. gr. laga um meðferð sakamála nr. 88/2008 og það tekið til dóms án frekari sönnunarfærslu eftir að aðilum hafði verið gefinn kostur á að tjá sig í stuttu máli um lagaatriði og ákvörðun viðurlaga.

Sannað er með skýlausri játningu ákærða, sem er í samræmi við framlögð sakargögn, að hann hafi gerst sekur um þá háttsemi sem saksókn á hendur honum tekur til samkvæmt framansögðu og er háttsemin réttilega heimfærð til refsiákvæða í ákæru. Ákærði hefur því unnið sér til refsingar.

Fyrir liggur að ákærði játaði háttsemi sína einnig á rannsóknarstigi. Í gögnum málsins eru efnaskýrslur lögreglu um hinar haldlögðu plöntur og plöntuhluta, en þar er meðal annars getið um magntölur alls þess sem haldlagt var. Frá því er greint að hinar haldlögðu plöntur hafi mælst 87 til 125 sentimetrar á hæð og vegið samanlagt 1644,69 grömm. Þar segir einnig frá því að hið haldlagða hafi við rannsókn og prófun tæknideildar lögreglu 18. janúar 2016 greinst sem sjö kannabisplöntur, 1.505,25 grömm af kannabisstönglum, 2.409,99 grömm af kannabislaufum og 1.911,74 grömm af kannabisplöntum. Þá er einnig á meðal gagna málsins matsgerð Rannsóknastofu í lyfja- og eiturefnafræði við Háskóla Íslands, dagsett 9. febrúar 2016, vegna rannsóknar sýnis úr hinum haldlögðu plöntum. Þar kemur meðal annars fram að magn tetrahýdrókannabínóls í þurru sýni hafi verið 7,8 mg/g.

Samkvæmt framlögðu sakavottorði hefur ákærði ekki áður sætt refsingu.

Að framangreindu virtu, þykir refsing ákærða samkvæmt 1. mgr. 5. gr. laga nr. 65/1974, hæfilega ákveðin fangelsi í 75 daga. Rétt þykir að fresta fullnustu refsingarinnar og skal hún falla niður að liðnum tveimur árum frá uppkvaðningu dóms þessa, haldi ákærði almennt skilorð 57. gr. almennra hegningarlaga nr. 19/1940.

Samkvæmt 6. mgr. 5. gr. laga nr. 65/1974, skal ákærði sæta upptöku á því sem haldlagt var, eins og nánar greinir í dómsorði.

Á grundvelli 1. mgr. 218. gr. laga um meðferð sakamála nr. 88/2008 er ákærði dæmdur til að greiða sakarkostnað málsins, sem nemur samanlagt 86.815 krónum og er tilkominn vegna framangreindrar rannsóknar Rannsóknastofu í lyfja- og eiturefnafræði við Háskóla Íslands. Annan sakarkostnað leiddi ekki af meðferð málsins.

H-kk-nf Þ-kk-nf, aðstoðarmaður dómara, dæmir mál þetta.

D ó m s o r ð:

Ákærði, M-x-x G-x-x, sæti fangelsi í 75 daga. Fresta skal fullnustu refsingarinnar og hún falla niður að liðnum tveimur árum frá uppkvaðningu dóms þessa haldi ákærði almennt skilorð 57. gr. almennra hegningarlaga nr. 19/1940.

Ákærði sæti upptöku á sjö kannabisplöntum, 2.409,99 g af kannabislaufum, 1.911,74 g af kannabisplöntum og 1,505,25 af kannabisstönglum, sem hald var lagt á.

Ákærði greiði 86.815 krónur í sakarkostnað.

H-kk-nf Þ-kk-nf